Roets, AfriForum in hof oor vlag-twietErnst Roets Woensdag buite die hof. Ernst Roets, adjunk- uitvoerende hoof van die burgerregtegroep AfriForum, sal vandag in die Suid-Gautengse hooggeregshof in Johannesburg verskyn op aanklagte van minagting van die hof nadat die Nelson Mandela-stigting ŉ klagte teen hom gelê het. Dit kom nadat Roets verlede maand ŉ foto van die ou landsvlag op sosiale media geplaas het, kort nadat die gelykheidshof beslis het dat die vertoon daarvan – in sekere kontekste – op haatspraak neerkom. “Het ek nou net haatspraak gepleeg?” het Roets se inskrywing saam met die foto op Twitter gelui. Sy verweer is dat hy bloot ’n akademiese vraag as doktorale student gestel het. Die stigting glo egter dat die plasing onder die voorwendsel van akademiese debat gemaak is. Hesti Steenkamp, mediaskakelbeampte van AfriForum, het Maandag in ŉ verklaring gesê die stigting het klagtes teen Roets sowel as AfriForum gelê. “Hoewel Roets en AfriForum al op rekord gesê het dat hulle nie die ou vlag ten toon stel nie, staan hulle die aanklagte teen onder meer op grond daarvan dat Roets se twiet binne die omvang van die uitspraak geplaas is. Hulle sal ook pleit vir burgerlike vryhede en standpunt inneem teen sensorskap en verbod,” lui die verklaring.